Ons Tuis Riviera - Ons Tuis Monument Tehuise
Op Saterdag 11 Februarie 2017 het die firma Boogertman en Vennote die inwoners kom verras met ‘n vroeër Valentynsdag. Die inwoners het hierdie geleentheid baie waardeer. Die inloer het vir elke inwoner baie beteken en was kosbare oomblikke.
Mandela Dag by Ons Tuis
Die gemeenskap het werklik uitgereik na die inwoners van Ons Tuis, Riviera – dit was 'n fees. Almal het ingespring en die inwoners het elkeen iets geniet van die goedhartigheid van die gemeenskapslede.
In die oggendure het daar 'n groep spontane helpers van die Transstate groep opgedaag. Hulle was reg om hulle 67 minute van gemeenskapswerk saam met die inwoners van Ons Tuis te deel. Die helpers het ingeval by die Arbeidsterapiegroep waartydens die inwoners kralewerk gedoen het. Hulle het help beplan, ryg en maak aan die ouer persone se eindprodukte. In die proses is daar nuwe vriende gemaak en heelwat glimlagte gedeel.
Oor middagete arriveer die vriendelike personeel van Ocean Basket Hatfield wat 67 boksies vis en skyfies kom uitdeel het aan ons inwoners. Daar was ‘n gewoel in die afdelings en almal het kompleet hulle vingers afgelek.
Later die middag het personeel van La Pentola restaurant ook hulle deel van 67 minute van gemeenskapswerk kom doen. Hulle het vir al die inwoners van Ons Tuis heerlike sagte roomys en toffie-sous kom uitdeel. Die inwoners kon amper nie hul geluk glo nie!
Baie dankie aan almal wat hulle 67 minute afgestaan het en aan ons ouer persone gedink het − vriendelikheid en goedhartigheid kos niks, maar is ewig blywend!
Kersfees-pret saam met die Tshwane Polisie Orkes!
Wie sou kon raai dat die Polisie sulke grapmakers kan wees EN dan nog 'n noot of twee kan uitkry wat jou asem wegslaan?
Ons Tuis het 'n heerlike oggend beleef saam met die orkes wat alles van Jingle Bells tot Stille Nag vir ons op 'n meesterlike manier gespeel het! Die saal was propvol en die aandag 100% gevestig op die pragtige verwerkings deur'n meesterlike orkes … daar het nie 'n muis geroer nie!
Groot dank aan die orkeslede met hulle besondere harte wat nie net vir ons kom musiek speel het nie, maar regtig interaksie en belangstelling getoon het in ons inwoners. Dit was so 'n voorreg om te sien hoe die orkes skoon aangedaan geraak het toe Ons Tuis se inwoners vir hulle 'n gebed sing as dankie en seënwense aan die einde van die optrede.
Dit is die orkes se tweede optrede by ons en ons hoop om hulle volgende jaar terug te hê wanneer dit dan ook hulle 100ste verjaarsdag sal wees. Aan al die Polisie Orkeslede – julle is besonders en mag die pragtige verhouding tussen ons bly voortbestaan!